**Vadonatúj E-Transit Courier – tények**

*A tisztán elektromos hajtású E-Transit Courier a Ford Pro új kompakt áruszállítója. Ebben a dokumentumban további részletek olvashatók a teljes Transit Courier kínálatról, illetve a Ford Pro megoldásairól, amelyek a sokoldalú használhatóság új szintjét biztosítják a kompakt áruszállítók vásárlói számára.*

**Termékfejlesztés**

Az E-Transit Courier¹ modellt a Ford Otosan mérnökei tervezték a törökországi Sancaktepe Kutatási és Fejlesztési Központban, együttműködve a Ford Pro duntoni és kölni haszonjármű-specialistáival.

A Ford Otosan a Ford vegyesvállalata, amelyben a Fordnak és a Koç Holdingnak többségi részesedése van. A vállalat a globális autóipar egyik legrégebben működő és legsikeresebb vegyesvállalata.

**Továbbfejlesztett szállítási képességek és vagyonvédelem**

A vadonatúj szerkezet és az optimalizált karosszéria-kialakítás új szintre emeli az E-Transit Courier használati értékét. A rakodótér **minden dimenziójában tágasabb lett**, így immár két Euro raklap is elfér benne; ez az új hátsó futóműnek köszönhető, ami több mint 200 mm-rel tágasabb helyet biztosít a kerékdobok között.

|  |  |  |  |
| --- | --- | --- | --- |
| **Rakodótér** | **Kifutó modell** | **E-Transit Courier** | **Növekedés** |
| Hosszúság apadlón mérve (mm) | 1621 | 1803(megnyitható rekeszfallal 2661) | 182(megnyitható rekeszfallal 1040) |
| Szélességa kerékdobokközött (mm) | 1012 | 1220 | 208 |
| Maximálismagasság (mm)  | 1244 | 1253 | 9 |
| Térfogat (m3, SAE) | 2,3 | 2,9 | 0,6 |
| Hasznosteherbírás (kg)² | 582 | 700 | 118 |

Minden E-Transit Courierban van egy **28 literes első csomagtér** is, ami ideális helyet biztosít az apróbb tárgyak, például a töltőkábel vagy az elsősegélydoboz elhelyezésére. A teljes magasságában acéllemezből készült rekeszfal minden dobozos áruszállító kivitelen alapfelszerelés; a hálós kialakítású és a megnyitható rekeszfal opcióként kérhető. A vásárlók középmagasságban felszerelt síneket is rendelhetnek a nagyobb tárgyak rögzítéséhez.

A benzin- és dízelmotoros Transit Courier modellek standard teherbírása 687 kg-ig terjed, de a Magas Teherbírás opció révén a hasznos terhelhetőség 845 kg-ra növelhető. A legnagyobb vontatható tömeg³ 1100 kg a dízelmotoros változatoknál, és 1000 kg a benzinmotoros modelleknél. A vásárlók duplakabinos áruszállító kivitelt is rendelhetnek, amelyben háromszemélyes hátsó üléssor és lehajtható rekeszfal található.

A rakodótér mérete a Transit Courier mindegyik hajtáslánc-változatában eltérő.

A Ford Pro átfogó vagyonvédelmi megoldásokat kínál az E-Transit Courier vásárlóinak a Ford Pro szoftverekkel és az új hardver-opciókkal.

A Ford Pro Software riasztási rendszere a fejlett szenzorok és konnektivitási technológiák alkalmazásával új szintre emeli a jármű vagyonvédelmét. Ezek a technológiák az olyan lopási kísérleteket is észreveszik (figyelmeztetve erre a tulajdonost), amit a hagyományos riasztórendszerek nem érzékelnek. Az E-Transit Courier a következőket tartalmazza:

* Térfogat-szenzorok érzékelik a mozgást a jármű belsejében
* Riasztórendszer érzékeli az ajtók vagy a motorháztető illetéktelen nyitását
* Reteszelés akadályozza meg, hogy egy ablak betörése után a belső kilinccsel kinyissák az ajtót

A TVL Security vagyonvédelmi szakembereivel közösen a Ford Pro emellett négy új zárcsomagot is kifejlesztett, amelyek gyári beszerelésű tartozékként is megrendelhetők:

* Álkulccsal kinyithatatlan zár a vezetőoldali ajtóban
* A zárás után automatikusan reteszelő kilincsek az oldalsó tolóajtón és a hátsó raktérajtókon
* Külön horgos reteszek az oldalsó és hátsó ajtókon, amelyek megakadályozzák az ajtók felfeszítését
* ArmourShell edzett külső zárfedelek az oldalsó tolóajtón és a hátsó raktérajtókon

**Takarékos, új generációs hajtáslánc**

Az E-Transit Courier **egy vadonatúj elektromos hajtáslánccal** is megrendelhető, ami a Ford Pro különleges, integrált feltöltési és szoftveres szolgáltatásával még azok számára is maximális produktivitást és rendelkezésre állási időt biztosít, akik most először használnak elektromos járműveket.

* 98 kW (133 LE) teljesítményű elektromotor
* 11 kW-os váltóáramú fedélzeti töltő: 10-ről 100 százalékra 5,7 óra⁴
* 100 kW-os egyenáramú gyorstöltő: 10-ről 80 százalékra 35 percen belül⁴
* 87 km-re elegendő töltés felvétele 10 perc alatt egy 100 kW-os egyenáramú gyorstöltővel⁴
* Autópályán is használható: a végsebesség 145 km/óra

A sűrű nagyvárosi forgalomban megkönnyíti a sofőr munkáját az egypedálos vezetés lehetősége (alapáras). A klímaberendezés előre beprogramozható a SYNC 4 érintőképernyőn⁵, hogy a maximális hatótávolság és rendelkezési idő érdekében már elinduláskor optimális legyen az utastér és az akkumulátor hőmérséklete.

Az elektromos hajtás mellett a vadonatúj Transit Courier a Ford jól bevált turbómotorjaival is megrendelhető, amelyek teljes terhelés mellett is dinamikusan, ugyanakkor üzemanyag-takarékosan mozgatják az autót1. A vásárlók választhatnak a Ford fejlett 1,0 literes EcoBoost benzinmotorjának 100 és 125 lóerős változatai, illetve egy 100 lóerős, 1,5 literes EcoBlue dízel közül; ezekhez alapfelszereltségként hatfokozatú manuális sebességváltó kapcsolódik, de a 125 lóerős benzinmotorhoz rendelhető egy **új hétfokozatú, kettős tengelykapcsolós automata** is. Az ugyancsak alapáras Auto Start-Stop és az Aktív Hűtőrács-lezárás funkciók tovább javítják az üzemanyag-fogyasztást.

**Kedvezőbb üzemeltetési költségek**

Az E-Transit Courier elektromos hajtáslánca jelentős mértékben hozzájárul a szerviz- és üzemeltetési költségek csökkentéséhez: az előre nem tervezhető karbantartási és javítási költségek várhatóan **legalább 35 százalékkal alacsonyabbak** lesznek, mint a dízelmotoros Transit Courier modellek esetében.

A Ford Pro Service előrejelzései szerint a Transit Courier benzin- és dízelmotoros változatai is rendkívül versenyképes szervizköltséggel üzemeltethetők: a szervizintervallum a tervek szerint két év/30.000 km lesz.

Szükség esetén az autó tulajdonosainak több mint 800 Transit Központ áll rendelkezésére; ez Európa legnagyobb, kifejezetten haszonjárművek kiszolgálására létrehozott szervizhálózata. A Ford Pro Service emellett a **Mobil Szerviz** szolgáltatást is bővíti, amellyel a javítások és karbantartások az üzemeltetők számára kényelmes helyszínen végezhetők el. A Mobil Szerviz:

* Képes elvégezni az E-Transit Courier javítási munkáinak mintegy 75 százalékát
* Képes elvégezni a kopó alkatrészek (pl. gumiabroncsok vagy fékbetétek) cseréjét
* Összehangoltan működik a FORDLiive rendszerrel
* Az üzemeltetők nem Ford márkájú járműveit is javítja, kiváló minőségű eredeti alkatrészekkel

A Mobil Szerviz remekül bevált az Egyesült Királyságban, ahol ma már az összes javítási munka 10 százalékát végzi el. Németországban, Norvégiában és az Egyesült Királyságban a Mobil Szerviz tavaly 52.000 szervizelési, javítási és karbantartási feladatot teljesített. A Ford Pro azt tervezi, hogy 2023 közepére már több mint 200 Mobil Szerviz jármű áll szolgálatban Franciaország, Németország, Olaszország, Norvégia, Spanyolország és az Egyesült Királyság útjain.

**Látványos, új külső és belső formaterv**

A vállalkozások szeretik tudatosítani a környezetükben, hogy elektromos járműre váltottak. Magasra húzott gépházteteje, a fényszórókkal egybeépített hűtőrácsa, jellegzetes LED fényvezető elemei és krómszínű, gyémántmintázatú légbeömlője miatt az E-Transit Courier látványosan kiemelkedik a tömegből.

“Az új E-Transit Courier tervezését teljesen tiszta lappal kezdtük, és olyan dizájnt alkottunk, ami érzékletesen önti formába a Ford Pro legmodernebb technológiáit és egy kompakt, modern áruszállító munkabírását,” mondta el Amko Leenarts, a Ford Európa formatervezési igazgatója. “Az orr-rész kihangsúlyozza a keménységet és sokoldalúságot, a napellenzőszerű szélvédő és magas övvonal pedig stabil kiállást kölcsönöz az autónak. A tágas utasteret úgy alakítottuk ki, hogy megkönnyítse a sofőrök mindennapi munkáját.”

Az E-Transit Courier kínálatában új karosszériaszínek is megjelennek: ilyen például a Cactus Grey, vagy a Fantastic Red és Bursting Green metálfényezés.

A vadonatúj modell fejlesztése kifejezetten emberközpontú folyamat volt, amelyben még néprajzi kutatás is helyet kapott az európai (és török) vásárlókkal folytatott interjúk és műhelybeszélgetések mellett, hogy a mérnökök pontosan felmérjék a vásárlók igényeit, és optimális megoldásokat kínáljanak az elvárásokra.

Az E-Transit Courier szerkezeti kialakításához hasonlóan **az utastér különleges megoldásai is a jobb produktivitást szolgálják**. A felhasználói élményre törekvő új tervezési megközelítés hatásosan ötvözi az E-Transit Customban már jól bevált elemeket és a kompakt áruszállító használatára jellemző új funkciókat:

* A szögletes/kerek (squircle) kormánykerék növeli a lábteret, és kevesebbet takar ki a vezető látómezejéből
* Új ‘digiboard’ műszerfal 12 colos digitális műszeregységgel és 12 colos SYNC 4 érintőképernyővel
* Lebegő hatású műszerfal-kialakítás

A Ford kiterjedt felméréseket végzett a kompakt áruszállítók sofőrjei körében, amiből kiderült, hogy a felhasználók tágasabb tárolóhelyeket és praktikus megoldásokat szeretnének. Ezért az E-Transit Courier utastere a következőket kínálja:

* Opcionális, **a kategóriában egyedülálló, összecsukható, sík munkafelület**, amin elfér egy laptop vagy egy A4-es mappa
* Helytakarékos elektronikus kézifék és konzolra szerelt váltókar
* Új, nagyméretű középkonzol, konfigurálható tárolórekesszel és kivehető elemekkel a készülékek, mappák és apróbb tárgyak egyszerű és biztonságos tárolásához

**Vezetési élmény**

Az E-Transit Courier igazi lépésváltást jelent a vezetési élmény tekintetében. A sofőr kifáradásának csökkentése és az időrabló, drága töréskárok elkerülése érdekében a jármű a fejlett vezetéssegítő rendszerek⁶ eddigi legátfogóbb palettáját kínálja, ami valaha alapáron elérhető volt az európai kompakt áruszállítók szegmensében. Ezek a következők:

* Automatikus Távfény
* Sebességtartó Automatika
* Vezetőfigyelmeztető rendszer
* Parkolóradar elöl-hátul
* Hegymeneti Elindulássegítő
* Intelligens Sebességhatároló
* Sávtartó rendszer
* Ütközésre Figyelmeztető rendszer
* Tolatókamera
* Közlekedési Tábla Felismerés
* Rossz Irányra Figyelmeztető rendszer

A vezetéssegítő csomag részeként további technológiák is rendelhetők az autóhoz:

* Sávközép és Stop & Go rendszerekkel összekapcsolt Adaptív Sebességtartó Automatika
* Keresztirányú Forgalomfelügyelettel kombinált Holttérfigyelő
* Kereszteződés Asszisztens
* Tolatási Fékasszisztens

A vezető **három üzemmód**⁶ közül választhat, hogy a jármű optimális teljesítményt nyújtson az adott útviszonyok mellett:

* Normal: a gáz- és a kormányreakció, illetve a klímaberendezés energiafelhasználása normál szintű
* Eco: finomabb gázreakciók és a klímaberendezés csökkentett energiafogyasztása a hosszabb hatótávolság érdekében
* Csúszós út: finomabb gázreakciók és jobb irányíthatóságra hangolt kormányzás a nedves vagy jeges útviszonyokhoz

Minden E‑Transit Courier modellben alapáras kulcs nélküli indítás, tolatókamera és első-hátsó parkolóradar könnyíti meg a városi közlekedést. A járdaszegélyek között mért 10,7 méteres fordulókörnek és a 4,4 méternél rövidebb karosszériának köszönhetően az autó kiválóan manőverezhető, és a szűk parkolóhelyekre is könnyen befér.

**Hálózatba kapcsolt Ford Pro megoldások**

Minden E‑Transit Courier modellben alapfelszerelés a beépített modem⁷, ami állandó kapcsolatot biztosít a Ford Pro szolgáltatásaihoz és a vezeték nélküli szoftverfrissítésekhez.

A [Ford Pro Charging](https://media.ford.com/content/fordmedia/feu/en/news/2022/04/25/ford-pro-launches-end-to-end-charging-solution-to-help-customers.html) **teljes körű megoldásokat** kínál ahhoz, hogy az egyautós és a nagy flották egyaránt könnyen kiválaszthassák, telepíthessék és használhassák az otthoni, telephelyi és nyilvános feltöltő infrastruktúrákat. A Ford Pro Charging szoftverén keresztül a számlázás és az adminisztráció is egyszerű, ami praktikus megoldás azoknak az ügyfeleknek, akiknek sofőrjei a munka végeztével hazamennek a járművükkel, de a program a nyilvános töltők használatát is megkönnyíti. A nagyobb flották üzemeltetőinek a Ford Pro a vállalkozásra szabott telephelyi megoldást kínál; ez magában foglalja a hardverek és a töltésvezérlő szoftverek telepítését is.

Az operátorok egyszerűen kezelhető eszközöket kapnak a feltöltés ütemezéséhez, hogy kihasználják az olcsóbb éjszakai áramtarifákat, és optimalizálják energiagazdálkodásukat a Ford Pro könnyen használható mobilalkalmazásával vagy a Ford Pro E-Telematikával⁸, amit egy éven át ingyenesen kipróbálhatnak. A Ford Pro E-Telematika valós idejű adatokat nyer a járműből, és ezek alapján jól átlátható betekintést nyújt az autók működésébe, így még a tapasztalatlan ügyfelek is könnyen optimalizálhatják elektromos járműparkjuk kezelését:

* A feltöltési folyamat pillanatnyi állása
* Járműspecifikus töltöttségi állapot
* A járművel még megtehető távolság
* Egyénileg beállítható, alacsony töltöttségi szintre figyelmeztető jelzés

Az E-Transit Courier vásárlói emellett egy évre szóló kedvezményes előfizetést kapnak a Blue Oval Töltőhálózathoz, ami **2024-re már 500.000 nyilvános töltőpontot számlál**.

Az előfizetéses Hálózathoz Kapcsolt Navigáció⁹ mindig friss adatokat szolgáltat a forgalomról, a parkolásról, a töltésről és [a környéken esetleg előforduló veszélyes helyzetekről](https://media.ford.com/content/fordmedia/feu/en/news/2020/01/13/welcome-to-the-future--connected-car-technology-now-warns-driver.html), javítva ezzel a produktivitást, és enyhítve a sofőr terhelését.

Az operátorok a [Ford Pro Software](https://media.ford.com/content/fordmedia/feu/en/news/2022/04/25/leading-from-the-front--ford-pro-open-for-business-to-drive-prod.html) szolgáltatása révén akkor is riasztást kapnak, ha az autó balesetet szenvedett, vagy feltörték. A **Flottaszintű Indítás Letiltás** segítségével a flottaüzemeltetők a távolból is engedélyezhetik vagy letilthatják az E-Transit Courier beindítását, megakadályozva ezzel a jármű ellopását, vagy munkaidőn kívüli használatát.

**Gyártás**

Az összes Transit Courier modell a romániai Krajovában készül; ez az üzem [tavaly vált a Ford Otosan gyártói hálózatának részévé](https://media.ford.com/content/fordmedia/feu/en/news/2022/07/05/ford-otosan-takes-ford-plant-in-craiova-into-electric-future.html). A vállalat nemrégiben bejelentette, hogy három éven át összesen 490 millió eurót fordít a gyártás bővítésére, így a Ford Otosan továbbra is Európa legnagyobb haszonjármű-gyártója marad. A Krajova üzem bevonásával a Ford Otosan éves gyártási kapacitása 2025-re meghaladja a 900.000 darabot

A Ford Otosan gyártja a Transit Custom modellt is (ami 2022-ben Európa legkelendőbb áruszállítója volt), valamint a Transitot és az E-Transitot; ez utóbbi hihetetlen gyorsasággal vált 2022-ben az európai piac legnagyobb darabszámban értékesített kéttonnás elektromos áruszállítójává10. A kifutó Transit Courier a Ford Otosan törökországi Yeniköy üzemében készült, ahol mostantól kizárólag a Transit Custom modellt gyártják.

# # #

1 A hivatalos, homologizált hatótávolság adatait az értékesítés megkezdéséhez közelebbi időpontban teszi közzé a Ford a WLTP vezetési ciklus szerinti számítások alapján. A hatótávolság értéke (WLTP-alapú célérték) teljesen feltöltött akkumulátorra értendő, az aktuális szériától és akkumulátor-konfigurációtól függően. A tényleges hatótávolságot olyan tényezők is befolyásolhatják, mint a külső körülmények, a vezetési stílus, az út jellege, a jármű állapota, a lítiumion akkumulátor kora és állapota.

A hivatalos, homologizált üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 EU direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását..

2 A maximális teherbírás a tartozékoktól és a járműkonfigurációtól függ. A konkrét járműre vonatkozó adatok az ajtóoszlopon található címkén szerepelnek.

3 A maximális vontató kapacitás a rakománytól, a járműkonfigurációtól, a tartozékoktól és az utasok számától függ.

4 Számítógépes szimulációkkal végzett gyártói tesztek alapján. A töltés sebessége csökken, amikor az akkumulátor eléri teljes kapacitást. Az Ön autójának töltési ideje a töltési csúcsidőktől és az akkumulátor töltöttségi állapotától függően változhat.

5 Ne vezessen zavaró körülmények hatása alatt. Ha lehetséges, használja a rendszerek hangvezérlését. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

6 A vezetéssegítő technológiák kiegészítő feladatot látnak el, és nem helyettesítik a vezető figyelmét, döntését és irányítását, és a biztonságos autózást. Részletek a Felhasználói Kézikönyvben.

7 A FordPass Connect, a FordPass Pro okostelefonos alkalmazás és a kiegészítő csatlakoztatott szolgáltatások szükségesek a távolról vezérelhető szolgáltatásokhoz (lásd: FordPass Felhasználási Feltételek). A csatlakoztatott szolgáltatások és funkciók működése a kompatibilis hálózat rendelkezésre állásától függ. A technológia, a mobilhálózatok és a járművek fejlődése korlátozhatja a csatlakoztatott szolgáltatások és funkciók működését. A csatlakoztatott szolgáltatás nem tartalmazza a WiFi-hotspotot.

8 A Ford Pro E-Telematika a garanciális idő megkezdésétől számított egy éven át ingyenesen utána pedig előfizetéses alapon elérhető, a Ford Smart Mobility szabályai és leírása szerint. Széles körű elérést enged különböző alkalmazásokhoz, emellett a jármű állapotához, beleértve annak helyét, útvonalát, a vezető viselkedését, az üzemanyag/energia-felhasználást, és egyéb diagnosztikai adatokat, és tartalmaz egy kapcsolódó applikációt, amely összeköti a sofőröket a flottakezelővel. Flottaügyfelek a softwaresolutions@fordpro.com email címen, a Ford Pro Software Command Centrumon keresztül kérhetnek információt a Ford Telematika termékekről. Az adatok elérhetőségéhez adatforgalom és a járműadatokhoz való hozzáférési lehetőség szükséges.

9 A navigációs szolgáltatásokhoz szükség van a SYNC 4-re és a FordPass Connectre, a kiegészítő hálózatba kapcsolt szolgáltatásra és a FordPass Pro alkalmazásra (részletek a FordPass Felhasználói feltételeiben). A megfelelő járművek 90 napos ingyenes próbaidőszakra jogosultak a navigációs szolgáltatások terén, ami az új járműgarancia kezdetétől datálódik. A navigációs szolgáltatás próbaidőszaka véget ér, ha az ügyfelek a jogosult járművet FordPass ügyfélfiókkal aktiválják. Ha az ingyenes időszak végéig nem fizetnek elő a szolgáltatásra, akkor a hálózatba kapcsolt navigációs szolgáltatás megszűnik. A hálózatba kapcsolt szolgáltatás és funkciók a kompatibilis hálózat elérhetőségétől függnek. A technológia/mobilhálózatok/járműképességek fejlődése korlátozhatja a rendszerek funkcióit, és megakadályozhatja a hálózatba kapcsolt szolgáltatások működését. A bizonyos okostelefon-platformokkal kompatibilis FordPass Pro App alkalmazás letölthető. Az üzenet- és adatforgalomért a szolgáltató díjat számíthat fel.

10 Ausztria, Belgium, Nagy-Britannia, Csehország, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország, Svájc és Törökország.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A Ford innovatív és vonzó Ford pickupokat, városi terepjárókat (SUV), haszonjárműveket és személyautókat, illetve Lincoln márkájú luxusautókat fejleszt és gyárt, valamint hálózatba kapcsolt szolgáltatásokat biztosít. Mindemellett a Ford megalapozza piacvezető pozícióját a mobilitási megoldások, köztük az önvezető technológiák terén, és a Ford Motor Credit Company révén pénzügyi szolgáltatásokat is nyújt. A Ford mintegy 176.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Credit vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban mintegy 34.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (nyolc saját tulajdonú vagy összevont közös vállalat és hat nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |